Sarawak catat kematian Covid-19 kesembilan
KUCHING : Sarawak mencatatkan satu lagi kematian akibat jangkitan COVID-19
semalam dan menjadikan jumlah kematian di negeri ini sebanyak sembilan kes. Timbalan Ketua Menteri yang juga Pengerusi Jawatankuasa Pengurusan Bencana
Negeri (JPBN) Sarawak Datuk Amar Douglas Uggah Embas berkata, terdapat 23 kes
baharu positif COVID-19 dicatatkan semalam yang menjadikan jumlah bilangan kes
di Sarawak sebanyak 211 kes sejak kes positif pertama dilaporkan pada 13 Mac
2020. “Daripada 23 kes ini, 21 kes sedang dirawat di Hospital Umum Sarawak (HUS)
dan dua kes di Hospital Sibu. “Sebanyak 91 kes baharu Orang Yang Disyaki (PUI) juga dilaporkan menjadikan
jumlah keseluruhan sebanyak 1,379 kes,” katanya kepada pemberita dalam sidang
media JPBN yang diadakan di Wisma Bapa Malaysia semalam. Menurut Uggah, daripada jumlah tersebut, 1,082 kes adalah negatif dan 86
kes PUI masih menunggu keputusan makmal. Katanya, bagi PUI baharu di Kuching semalam adalah sebanyak 63 kes yang
mana 33 kes adalah yang telah di saring di Kompleks Belia dan Sukan (KBS)
sementara 30 kes adalah daripada HUS. Manakala, bagi PUI baharu di daerah lain pula adalah seramai 16 orang di
Samarahan, empat di Bintulu, tiga di Miri, dua di Betong dan masing-masing
seorang di Asajaya, Serian dan Mukah, katanya. Hadir sama di sidang media semalam ialah Menteri Kerajaan Tempatan dan
Perumahan Dato Sri Dr. Sim Kui Hian, Menteri Muda Hal Ehwal Korporat dan UKAS
Abdullah Saidol dan Pengarah Kesihatan Sarawak Dr Chin Zin Hing. Sementara itu, Kementerian Kesihatan Malaysia (KKM) dalam sidang media
berasingan semalam memberitahu, mangsa yang meninggal dunia dari Sarawak
merupakan pesakit ke 1273 di Malaysia. Ketua Pengarah Kesihatan Dr Noor Hisham Abdullah berkata, mangsa merupakan
seorang lelaki warganegara Malaysia yang berumur 61 tahun dan mempunyai sejarah
kontak rapat dengan kes positif COVID-19 yang ke 2107.

Beliau telah dirawat di HUS pada 20 Mac 2020 dan
disahkan meninggal dunia pada 1 April 2020 jam 8.36 malam.



 
See author's posts
